DECRETO 58/2008, do 28 de febreiro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado da vía Ártabra, treito: N-VI- enlace de Meirás, e variante de Oleiros. Clave AC/04/156.01.1.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 28/03/2008

Con data do 25 de febreiro de 2008, o director xeral de Obras Públicas, por delegación da conselleira de Política Territorial, Obras Públicas e Transportes, aprobou o proxecto de trazado da vía Ártabra, treito: N-VI- enlace de Meirás, e variante de Oleiros. Clave: AC/04/156.01.1
A teor do previsto no artigo 16 da Lei 4/1994, do 14 de setembro, de estradas de Galicia, a aprobación do devandito proxecto implica a declaración de utilidade pública e da necesidade de ocupación dos bens e de adquisición de dereitos correspondentes para os efectos de expropiación.
As obras incluídas no citado proxecto teñen como finalidade a posta en funcionamento dunha vía de alta capacidade que vai substituír os accesos máis utilizados actualmente, a través de estradas secundarias e locais da rede viaria dos concellos de Sada e Oleiros, por unha infraestrutura que ten como obxectivos garantir unha maior seguridade vial (reducindo a sinistralidade dunhas estradas que, ao integrarse na área de influencia da cidade da Coruña, se caracterizan por unha importante intensidade do tráfico) e, ao mesmo tempo, diminuír os tempos dos percorridos.
As razóns expostas aconsellan unha actuación urxente coa finalidade fundamental de acadar no prazo máis breve posible non só a redución do risco de accidentes, senón tamén o cumprimento das previsións do Plan sectorial da rede viaria da Coruña, Arteixo, Culleredo, Cambre, Oleiros, Sada e Bergondo, en que se inclúe a vía Ártabra. Esta infraestrutura constitúe unha peza clave para acadar a plena funcionalidade da rede de vías de alta capacidade (terceira rolda, autovía A-6, autoestrada AP-9 e estrada N-VI) que forman o eixe fundamental de comunicacións da Coruña e a súa área de influencia.
Polo exposto, cómpre acudir ao procedemento de expropiación urxente previsto na Lei de expropiación forzosa.
Os bens e dereitos en que se concreta a declaración de urxente ocupación aparecen recollidos e valorados no antes citado proxecto de trazado.
A competencia para a declaración de urxente ocupación correspóndelle ao Consello da Xunta de Galicia, en virtude do previsto no artigo 52 da Lei de expropiación forzosa e no artigo 2 do Decreto 156/1982, do 15 de decembro, sobre asunción das transferencias en materia de estradas.
Na súa virtude, e en aplicación do establecido no artigo 28.2º do Estatuto de autonomía de Galicia e nos artigos 10 e 52 da Lei de expropiación forzosa, en relación co previsto no artigo 16 da Lei 4/1994, do 14 de setembro, de estradas de Galicia, por proposta da conselleira de Política Territorial, Obras Públicas e Transportes, e logo da deliberación do Consello da Xunta de Galicia, na súa reunión do día vinte e oito de febreiro de dous mil oito,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios, que se concretan no expediente administrativo instruído, para os efectos de expropiación, para a execución do proxecto de trazado da vía Ártabra, treito: N-VI- enlace de Meirás, e variante de Oleiros. Clave: AC/04/156.01.1.
Santiago de Compostela, vinte e oito de febreiro de dous mil oito.
Emilio Pérez Touriño
Presidente
María José Caride Estévez
Conselleira de Política Territorial,
Obras Públicas e Transportes